The Hanging Tree

**The Hanging Tree** on musiikkikappale Suzanne Collinsin kirjoihin perustuvasta elokuvasarjasta *[[Nälkäpeli (elokuvasarja)|Nälkäpeli]]*. Kappale esiintyi vuoden 2014 elokuvassa *[[Nälkäpeli – Matkijanärhi, osa 1]]* (*The Hunger Games: Mockingjay – Part 1*) Jennifer Lawrencen esittämänä. Rachel Zegler esittää sen vuoden 2023 elokuvassa *[[Nälkäpeli: Balladi laululinnuista ja käärmeistä (elokuva)|Nälkäpeli: Balladi laululinnuista ja käärmeistä]]* (*The Hunger Games: The Ballad of Songbirds & Snakes*).

Kappaleen sanat ovat peräisin Collinsin romaanista *[[Matkijanärhi]]* vuodelta 2010.  Jeremiah Fraites ja Wesley Schultz tekivät siihen melodian *Matkijanärhi, osa 1* -elokuvaa varten. James Newton Howard toimi tuottajana. Kappaleesta tuli yllättävä menestys ja se julkaistiin singlenä 9. joulukuuta 2014. ”The Hanging Tree” nousi Yhdysvalloissa listasijalle 12. Kappale nousi listaykköseksi Saksassa, Itävallassa ja Unkarissa.

## Sanoitukset ja esiintyminen kirjoissa
”The Hanging Tree” -kappaleen sanat ovat kirjailija Suzanne Collinsin tekemät ja esiintyivät ensimmäisen kerran hänen romaanissaan *[[Matkijanärhi]]* (*Mockingbird*) vuodelta 2010. Laulun nimi on kirjojen suomennoksissa ”Hirttopuu”. Laulu kertoo hirtetystä nuoresta miehestä, joka pyytää rakastettuaan kuolemaan hänen kanssaan. Kirjan päähenkilö Katniss Everdeen on oppinut laulun isältään lapsena, mutta hänen äitinsä sanoo sen olevan kielletty laulu. Vanhempana ymmärtää laulun tarkoittavan, että on parempi kuolla kuin elää sorrettuna. Laulusta tulee taistelulaulu.

Laululla on olennaisessa osassa Nälkäpelin esiosassa *[[Nälkäpeli: Balladi laululinnuista ja käärmeistä|Balladi laululinnuista ja käärmeistä]]* (*The Ballad of Songbirds & Snakes*, 2020). Kirjassa käy ilmi, että se oli alun perin kirjassa esiintyvän Lucy Gray Bairdin kappale. Kappaleen tarina perustui Lucyn näkemään kapinallissotilaan mestaukseen.

Laulu esiintyy myös kirjassa *[[Elonkorjuun sarastus]]* (*Sunrise on the Reaping*, 2025), jonka tarina tapahtuu muutama kymmenen vuotta myöhemmin. Kappale on tarinan tuossa vaiheessa kielletty laulu.

## Jennifer Lawrencen levytys
### Tuotanto
Indie folk -yhtye The Lumineersin Jeremiah Fraites ja Wesley Schultz tekivät kappaleeseen melodian elokuvasovitusta *[[Nälkäpeli – Matkijanärhi, osa 1]]* (*The Hunger Games: Mockingbird – Part 1*) varten. Kappale on folkmusiikkia. Se on synkänsävyinen balladi. Laulu alkaa a cappella ja siihen tulee myöhemmin mukaan jousiorkesteri ja  kuoro. 

Elokuvan ohjaaja Francis Lawrence halusi, että Katniss Everdeenin esittäjä, yhdysvaltalainen näyttelijä Jennifer Lawrence, laulaa kappaleen elokuvassa. Jennifer ei aluksi halunnut laulaa itse, koska hän oli epävarma äänestään, mutta suostui lopulta esittämään kappaleen. Elokuvan säveltäjä James Newton Howard toimi kappaleen tuottajana ja hänet on merkitty kappaleen toiseksi artistiksi. Tuotantoon osallistuivat lisäksi Sven Faulconer ja Jim Weidman.

### Julkaisu ja vastaanotto
Elokuva *Matkijanärhi, osa 1* julkaistiin 10. marraskuuta 2014. ”The Hanging Tree” on mukana elokuvan soundtrack-albumilla *[[The Hunger Games: Mockingjay – Part 1 (Original Motion Picture Score)]]*. Albumin musiikki on ”The Hanging Tree” -kappaletta lukuun ottamatta pääosin instrumentaalista elokuvamusiikkia.

”The Hanging Tree” sai hyviä arvioita kriitikoilta. *[[Washington Post]]*  kehui Lawrencen ääntä ja vertasi kappaletta Appalakkien kansanlauluihin. *Oregon Live* kutsui sitä elokuvan parhaaksi osaksi. 

”The Hanging Tree” -laulusta tuli yllättäen suosittu. Suosion myötä se julkaistiin singlenä 9. joulukuuta 2014. CD-singlen B-puolena on instrumentaalinen kappale ”The Mockingjay”. ”The Hanging Tree” lisättiin singlejulkaisun yhteydessä elokuvan toiselle soundtrackille *[[The Hunger Games: Mockingjay – Part 1 (Original Motion Picture Soundtrack)]]*, joka sisältää laulettuja kappaleita. ”The Hanging Tree” on mukana vain sen digitaalisella versiolla. Kappaleesta julkaistiin lisäksi Jared Picconen tekemä nopeampitempi remix ”The Hanging Tree (The Rebel Remix)”.

”The Hanging Tree” nousi listaykköseksi Saksassa, Itävallassa ja Unkarissa. Se oli Yhdysvaltain Billboard Hot 100 -listan sijalla 12 ja Britannian singlelistan sijalla 14. Suomessa se pääsi latauslistan sijalle 17. ”The Hanging Tree” oli iTunesin top 5:ssa 75 maassa. Single on saavuttanut platinalevyn rajan muun muassa Yhdysvalloissa ja Kanadassa.

### Palkintoehdokkuudet
* International Film Music Critics Association Awards, paras elokuvasävellys
* OFTA Film Awards, paras sovitettu kappale

### Singlen kappaleet

### Kokoonpano
* Jennifer Lawrence – laulu
* Sunna Wehrmeijer – laulu, lisäsovitukset, syntetisaattorin ohjelmointi 
* London Voices – kuorolaulu
* Trinity Boys Choir – kuorolaulu
* Josephine Knight – sello (solisti)
* Sonia Slany – viulu (solisti)
* Giles Lewin – viulu (solisti)
* Richard Boothby – viola da gamba
* Richard Tunnicliffe – barokkisello
* James Newton Howard – tuotanto
* Sven Faulconer – tuotanto, lisäsovitukset, syntetisaattorin ohjelmointi
* Richard Wray – syntetisaattorin ohjelmointi
* Jim Weidman – tuotanto, vastaava äänileikkaaja
* Pete Anthony – orkesterin ja kuoron johto, orkesterisovitus
* Jeff Aftmajian – orkesterisovitus
* Jon Kull – orkesterisovitus
* John Ashton Thomas – orkesterisovitus
* Peter Bateman – orkesterisovitus
* Thomas Bowes – orkesterin johto
* Terry Edwards – kuoron johto (London Voices)
* Ben Parry – kuoron johto (Trinity Boys Choir)
* David Swinson – kuoron johto
* Shawn Murphy – äänitys, miksaus
* Shawn Murphy – äänitys
* Joe Trapanese – äänisuunnittelu
* David Olson – äänileikkaus
* Dave Channing – äänileikkaus
* Matt Ward – avustava miksaaja
* Erik Swanson – mix recordist
* Dave Colling – masterointi
* Stuart Hawker – masteroinnin äänisuunnittelija
* Chris Cozens – Auricle Control Systems -ohjelma
* Richard Grant – Auricle Control Systems -ohjelma

### Listasijoitukset

### Myyntipalkinnot

## Rachel Zeglerin levytys

### Tuotanto
Yhdysvaltalainen näyttelijä Rachel Zegler esittää ”The Hanging Tree” -kappaleen laulaja Lucy Gray Bairdin roolissa vuoden 2023 elokuvassa *[[Nälkäpeli: Balladi laululinnuista ja käärmeistä (elokuva)|Nälkäpeli: Balladi laululinnuista ja käärmeistä]]* (*The Hunger Games: The Ballad of Songbirds & Snakes*). *Balladi laululinnuista ja käärmeistä* on aiempien elokuvien esiosa. 

Toisin kuin aiempien elokuvien päähenkilö Katniss Everdeen, Lucy on ammattilaulaja ja -lauluntekijä. Elokuvassa näytetään laulun sanoitusten tarina hirttopuulla kuolemaan tuomitusta miehestä. Lucy päätyy tekemään kappaleen ja esittämään sen julkisesti todistettuaan itse tapahtumia. Kappale toimii elokuvassa samalla viittauksena *[[Nälkäpeli (elokuvasarja)|Nälkäpeli]]*-sarjan aiempiin elokuviin.

Elokuvan ohjaaja Francis Lawrence on sanonut, että Zegler lauloi kuvauksissa livenä. Levytyksen tuottajana ja sovittajana toimi Dave Cobb. Kappaleen sovitus on riisutumpi kuin alkuperäisversio. Zegleriä säestää ainoastaan muusikko Molly Tuttle kitaralla.

### Julkaisu ja vastaanotto
Pätkä kappaleesta oli mukana 20. syyskuuta 2023 julkaistussa elokuvan trailerissa.
Kappale julkaistiin kokonaisuudessaan 20. lokakuuta 2023. The Hanging Tree” oli ensimmäinen single elokuvan soundtracklevyltä *[[The Hunger Games: The Ballad of Songbirds & Snakes (soundtrack)|The Hunger Games: The Ballad of Songbirds & Snakes (Music From & Inspired By)]]*. 

Zeglerin version kaupallinen menestys jäi vaatimattomammaksi kuin Howardin ja Lawrencen version. Kappale nousi Uudessa-Seelannissa nousevien kappaleiden Hot Singles -listan sijalle 19. Kappale sai kuitenkin positiivisen vastaanoton mediassa.

### Kokoonpano
* Rachel Zegler – laulu
* Molly Tuttle – kitara
* Dave Cobb – tuotanto, sovitus
* Vance Powell – äänisuunnittelu
* Brandon Bell – äänisuunnittelu
* Greg Koller – miksaus
* Pete Lyman – masterointi
* Mike Fohey – äänisuunnittelun assistentti
* Daniel Bacigalupi – masteroinnin assistentti

### Listasijoitukset

## Lähteet

## Aiheesta muualla
*Alkuperäinen kappale YouTubessa
*Rebel Remix YouTubessa 
*Rachel Zeglerin versio YouTubessa